પાલણપુર સ્ટેટમાં કોદરામ ગામનો સમાવેશ થયા બાદ એક રસપ્રદ બનાવ બનવા પામેલ. તેમા બન્યુ એવુ કે વડગામ મહાલના દિવાન શમશેરખાન તેમના તાબાના ખાસ માણસો સાથે હસી મજાકના મુડમાં વડગામ રાજગઢીમા બેઠા હતા અને વાતવાતમા લાડુજી ઠાકરડા અને મીરખાન બહારવટીયાની વાત નીકળી.તેમા દિવાન શમશેરખાનના મોઢામાંથી નીકળી ગયુ કે ,મારો હાથી અને હોકો કોઈ ઉઠાવી જાય તો તેનો ખરો ચોર,બહારવટીયો માનું .આ વાત કોદરામ ગામના સરૂપાજી ઠાકરડાના કાને પહોંચતા તેણે લાગ જોઈને કોદરામ ગામના જ ત્રિભોવનદાસ મોતીરામ પંચાલના હાથનો બનાવેલ ચાંદી ની નકશી કામનો હોકો અને રાજદરબારનો હાથી વડગામની રાજગઢીમાંથી ઉઠાવી લાવેલ.હોકો તો ઘરના આળીયામા સંતાડી દીધેલ.પણ હાથીને કોદરામ ગામના ગોદરે અડધી રાત્રે વડલાના ઝાડ સાથે બાંધ્યા વગર છૂટકો ન હતો.